Diari Oficial de la Generalitat Valenciana


Sumari del DOGV 6622, del 04-10-2011 (2011/10525)

ORDRE 4/2011, de 28 de setembre, de la Conselleria de Justícia i Benestar Social, per la qual es convoca el Premi Valencià a la Solidaritat i el Voluntariat corresponent a l'edició de l'any 2011.
---------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6622

Data del DOGV
:   04-10-2011

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2011/10041


Data del document
:   28-09-2011

Organisme emissor
:   Conselleria de Justícia i Benestar Social

Tipus de document
:   Ordre

Anàlisi jurídica

 Descriptors 

:   * distinció honorífica

ORDRE 4/2011, de 28 de setembre, de la Conselleria de Justícia i Benestar Social, per la qual es convoca el Premi Valencià a la Solidaritat i el Voluntariat corresponent a l'edició de l'any 2011.
[2011/10941]
L'Assemblea General de l'Organització de les Nacions Unides, a través de diverses resolucions, ha constret els governs a adoptar mesures perquè, per mitjà de la conscienciació, es pose en relleu la important contribució del servici voluntari, estimulant, d'esta manera, la població a participar en accions de voluntariat, així com que per part dels poders públics es done un major reconeixement a l'acció voluntària.
Així mateix, mitjançant la Decisió del Consell de la Unió Europea de 17 de novembre de 2009, es va declarar l'any 2011 com a Any Europeu de les Activitats de Voluntariat perquè Fomenten una Ciutadania Activa.
Amb l'objectiu explícit de posar en relleu la important contribució social del servici voluntari, el Consell va promulgar el Decret 159/2001, de 15 d'octubre, pel qual es va crear el Premi Valencià a la Solidaritat i el Voluntariat, com a reconeixement manifest de l'aportació de les organitzacions de voluntariat a la construcció d'una societat més justa i solidària.
Per mitjà del Decret 107/2008, de 18 de juliol, del Consell, es va donar una nova redacció a l'esmentada norma, estenent la concessió del premi a les persones voluntàries que, a través de les diverses entitats, duen a terme les accions d'este tipus.
Pel Decret 40/2009, de 13 de març, del Consell es va aprovar el reglament que desplega la Llei 4/2001, de 19 de juny, de la Generalitat, del Voluntariat, en què s'ha inclòs, a fi de pal·liar la dispersió normativa en matèria de voluntariat, la regulació del Premi Valencià a la Solidaritat i el Voluntariat, introduint-hi modificacions sobre els àmbits del voluntariat en què s'atorga el premi.
En virtut del que s'ha exposat,
ORDENE
Article 1. Convocatòria
Es convoca l'edició del Premi Valencià a la Solidaritat i el Voluntariat corresponent a l'any 2011, segons el que disposa l'article 36 del Decret 40/2009, de 13 de març, del Consell, pel qual s'aprova el reglament que desplega la Llei 4/2001, de 19 de juny, de la Generalitat, del Voluntariat.
Article 2. Requisits
D'acord amb el que disposa l'article 38 del Decret 40/2009, de 13 de març, del Consell, podran concórrer al premi totes aquelles organitzacions sense ànim de lucre que, estant legalment constituïdes, tinguen personalitat jurídica pròpia i les persones físiques que exercisquen labors de voluntariat i que, en ambdós casos, exercisquen activitats i programes d'interés general que comporten un compromís a favor de la societat o de la persona, de caràcter cívic, social, cultural, educatiu, integrador, de cooperació al desenvolupament, científic, esportiu, de defensa i protecció del medi ambient, de protecció civil o qualsevol altre d'anàloga naturalesa.
Les entitats de voluntariat que adopten la forma jurídica d'associació o fundació hauran d'estar inscrites en el Registre d'Entitats de Voluntariat amb, si més no, un any d'antiguitat, fins al moment d'expiració del termini de presentació de sol·licituds.
La concurrència al premi serà determinada per haver-se distingit al llarg de l'any per les seues activitats en algun dels àmbits següents:
a) Voluntariat social
b) Voluntariat d'integració
c) Voluntariat cultural i educatiu
d) Voluntariat mediambiental
e) Voluntariat d'emergències
f) Voluntariat de cooperació internacional
Article 3. Modalitats i contingut dels premis
Es concediran sis premis, que consistiran en un diploma acreditatiu de la Generalitat, per a cada un dels següents àmbits del voluntariat: social, d'integració, cultural i educatiu, mediambiental, d'emergències i de cooperació internacional, d'acord amb el que preveu l'article 37 del Decret 40/2009, de 13 de març, del Consell.
Els esmentats premis es concediran a persones o entitats de trajectòria solidària acreditada, el treball dels quals haja destacat al llarg de l'any actual en la seua àrea d'activitat corresponent.
Article 4. Presentació de candidatures
Les candidatures es presentaran en el termini de 15 dies hàbils, comptadors des de l'endemà de la publicació en el Diari Oficial de la Comunitat Valenciana i hauran de dirigir-se a la Direcció General d'Integració i Cooperació de la conselleria de Justícia i Benestar Social (c/ del Pou, s/n, 46658 València). També podran presentar-se en els llocs previstos en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
La sol·licitud també podrà presentar-se per via telemàtica en el portal de la Generalitat () accedint als apartats «Administració en línia» - «Guia Prop».
Per a poder tramitar electrònicament la sol·licitud haurà de disposar de certificat digital, ja siga de l'entitat, del president de l'entitat o del representant davant de la Conselleria. Tot això d'acord amb les instruccions previstes en la pàgina web de l'Agència de Tecnologia i Certificació Electrònica (ACCV) ().
En tots els casos, la candidatura haurà d'estar avalada per una tercera institució o entitat, que haurà de ser la que sol·licite el premi per a la seua entitat o persona candidata, no podent presentar candidatures en nom propi.
La presentació de candidatura, formalitzada en tots els seus apartats i firmada pel representant legal degudament autoritzat de l'entitat que presenta la candidatura, estarà composta pels següents documents, d'acord amb el que disposa l'article 39 del Decret 40/2009, de 13 de març:
- Sol·licitud, segons el model normalitzat que figura com a annex I d'esta ordre, i que haurà d'estar formalitzada en tots els seus apartats. Caldrà seleccionar expressament l'àmbit concret a què presenten la candidatura.
- Exposició raonada de motius pels quals la institució o entitat mentora considera l'organització o persona candidata com a creditora al premi en virtut del treball global desenrotllat en el seu àmbit concret d'actuació.
- Memòria, l'extensió de la qual no superarà els cinc folis, presentada també en format CD, en la qual s'arreplegue l'acció concreta de les realitzades al llarg de l'any 2011 que es considera mereixedora del premi. En el cas de tractar-se d'actuacions de caràcter plurianual, es farà insistència en aquells aspectes destacables d'enguany que possibiliten una garantia en la continuïtat de l'acció.
- Certificat d'inscripció en el Registre d'Entitats de Voluntariat, regulat en l'article 10 de la Llei 4/2001, de 19 de juny, del Voluntariat, en el cas que la candidata siga una associació o una fundació.
- Certificat d'inscripció en el Registre d'Associacions de la Comunitat Valenciana, o en el Registre de Fundacions, en el cas que la candidata siga una associació o una fundació.
Article 5. Esmena
Si la sol·licitud no reunix els requisits i documents que s'assenyalen en estes bases, es requerirà l'entitat mentora perquè, en el termini de 10 dies hàbils esmene la falta o adjunte els documents preceptius, amb indicació que, si així no ho fera, se li tindrà per desistit de la seua petició i s'arxivarà sense més tràmit, d'acord amb l'article 71, apartat 1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Article 6. Jurat
Per a la present edició del premi, de conformitat amb el que disposa l'article 40 del Decret 40/2009, de 13 de març, del Consell, el jurat estarà compost per:
1. President: Jorge Cabré Rico, conseller de Justícia i Benestar Social.
2. Vicepresident: Josep Maria Felip i Sardà, director general d'Integració i Cooperació de la Conselleria de Justícia i Benestar Social.
3. Vocals:
a) En representació de la Plataforma Valenciana d'Entitats de Voluntariat Social:
- Javier Edo Ausach
b) En representació de les entitats no governamentals que exercixen activitats de voluntariat i de suport a les entitats en la Comunitat Valenciana:
- Fernando del Rosario Romero
- Concha Guillén Paredes i
- Ángel Villanueva Pareja.
c) En representació, respectivament, de l'àmbit universitari, empresarial i del voluntariat, pels seus coneixements, activitats i altres mèrits en el camp de la solidaritat i del voluntariat:
- Olga Gil Medrano
- Francisco González Maciá
- Laura Chorro Diéguez
d) En representació de cada una de les conselleries competents en les matèries pròpies de les categories del premi relacionades en l'article 37 de l'esmentat decret, les quals participaran, exclusivament, en les votacions del premi l'àmbit de les quals els competisca:
- Pilar Albert Guerola, directora general d'Acció Social i Majors de la Conselleria de Justícia i Benestar Social.
- Luis J. Santamaría Ruiz, director general de Participació Ciutadana de la Conselleria de Presidència.
- Ignacio Ferrer Cervera, director general d'Avaluació, Qualitat i Atenció al Pacient, de la Conselleria de Sanitat.
- Marta Alonso Rodríguez, directora general de Patrimoni Cultural de la Conselleria de Turisme Cultura i Esport.
- Felipe Codina Bellés, director general de Formació i Qualificació Professional de la Conselleria d'Educació, Formació i Ocupació.
- Irene Rodríguez Rodrigo, directora general de Prevenció i Extinció d'Incendis de la Conselleria de Governació.
4. Secretària: titular de la direcció d'àrea de la Direcció General d'Integració i Cooperació, o cap de servici, o de departament, de la Direcció General d'Integració i Cooperació, que actuarà amb veu però sense vot.
Article 7. Atribucions del jurat
1. El jurat, després de la valoració i anàlisi de les candidatures, emetrà un veredicte vinculant, que elevarà el conseller de Justícia i Benestar Social.
2. El jurat podrà declarar desert el premi en qualsevol de les seues categories i podrà atorgar-lo a qualsevol candidatura d'un altre àmbit que al seu parer fóra mereixedora del premi.
3. Així mateix, el jurat gaudirà de la facultat de resolució dels dubtes respecte a la interpretació de les presents bases, sent decisions inapel·lables.
Article 8. Adjudicació
1. El conseller de Justícia i Benestar Social resoldrà esta convocatòria segons el veredicte vinculant del jurat. El termini màxim per a dictar una resolució finalitzarà el dia anterior a l'entrega del premi.
La resolució de la convocatòria serà publicada en el Diari Oficial de la Comunitat Valenciana.
2. Es celebrarà un acte públic per a la concessió del Premi Valencià a la Solidaritat i el Voluntariat, amb motiu de la celebració del Dia Internacional del Voluntariat, que es commemora cada 5 de desembre, com a mitjà de difusió i reconeixement social de la labor realitzada per les persones físiques i entitats premiades.
Article 9. Acceptació de les bases
La participació en esta convocatòria implica l'acceptació de totes les seues bases i del que determine el jurat.
DISPOSICIONS FINALS
Primera. Desplegament
S'autoritza el director general d'Integració i Cooperació a dictar totes les instruccions que calga per al compliment i desenrotllament de la present ordre, i presidir el jurat en cas d'impossibilitat del conseller i per delegació d'este.
Segona. Recursos
Contra esta resolució, que esgota la via administrativa, s'hi podrà interposar, potestativament, un recurs de reposició davant del mateix òrgan que ha dictat l'acte, en el termini d'un mes comptador des de l'endemà de la seua publicació, o bé un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptadors des de l'endemà de la seua publicació. Tot això d'acord amb el que establixen els articles 116 i 117 de la Llei 30/1992, de 26 de novembre, modificada per la Llei 4/1999, de 13 de gener i en els articles 10 i 46 de la Llei 29/1198, de 13 de juliol, Reguladora de la Jurisdicció Contenciosa Administrativa, sense perjuí que s'utilitze qualsevol altra via que es considere oportuna.
València, 28 de setembre de 2011
El conseller de Justícia i Benestar Social,
JORGE CABRÉ RICO